heittokalastus | Kalagurun Blogi
Hamarudda -meritaimenkalastajan mekka
Tom Berg | helmi 14, 2017 | heittokalastus, kalastuspaikat, taimen, vetouistelu
Hammaruddan yhtenäislupa-alue on punalihaisen perässä juoksevalla uistinkalastajalle parasta, mitä Suomen rajojen sisällä on tarjolla. Iso lupa-alue, joka rajoittuu valtion vesialueisiin, tarjoaa erinomaiset mahdollisuudet merilohen ja meritaimenen kalastukseen. Monipuolinen ympäristö tarjoaa mahdollisuuksia niin vetouistelijalle kuin heittokalastajallekin. Vaikka alue on luonut maineensa hyvin pitkälle merilohen uistelun ykköspaikkana Suomessa, ovat ensimmäiset mannersuomalaiset löytäneet kohteen nimenomaan erinomaisten meritaimenvesien ansiosta. Vuosien määrätietoinen istutustyö ja oman meritaimenkannan luominen ovat tarjonneet puitteet erinomaiselle meritaimenen kalastukselle.
Milloin kalaan ?
Hammarudda on parhaimmillaan kylmän veden aikaan lokakuulta toukokuulle. Kausi alkaa poikkeuksellisesti lokakuun lopussa, kun meritaimen hiljalleen rantautuu kohti mannerta. Talvikauden kuumimmat kuukaudet ovat joulu- ja tammikuu, jolloin kalan tavoittaa vaikka rannalta heittäen. Lauhkeina talvina kalastus jatkuu läpi talven, meren pysyessä avoimena. Kylmimmät talvet vetävät rantaviivan jäähän ainakin hetkeksi, mutta kalastus käynnistyy yleensä selkeästi jo maaliskuun puolella. Keväistä kalastusta riittää toukokuun loppupuolelle, jonka jälkeen kalat siirtyvät isommille vesille, eivätkä ole enää yhtä hyvin tavoitettavissa.
Tammikuun paikka
Mielestäni kalastus on parhaimmillaan talvella, silloin kun isoimmat meritaimenlaumat ovat parkkeeranneet mantereen tuntumaan. Isoimmat parvet saapuvat marraskuussa, mutta kalastajan huippusesonki osuu yleensä joulu- tammikuulle. Olen kalastanut Hammaruddan aluetta usein tammikuussa, ja kokenut unohtumattomia hetkiä, samaan aikaan kun mannersuomessa luodaan lunta. Keskellä merta, eteläisen itämeren vaikutusalueella on usein lämpöasteita, vaikka manner- Suomi olisikin pakkasen kourissa.
Miten kannattaa yrittää
Meritaimenen tavoittaa uistimella tai raksilla, niin heittäen kuin vetäenkin. Olen kuunnellut tarinoita vuosien varrelta, ja tuntuu siltä, että kaloja tulee molemmilla tavoilla. Itse olen viime vuosina painottanut heittouisteluun, osittain siksi, että monet kuumat paikat ovat pinta-alaltaan niin pieniä, että siellä ei saa uisteluvenettä edes kunnolla kääntymään. Kapeissa salmissa ja lahdenpoukamissa pärjääkin erinomaisesti pienemmällä veneellä, joten uisteluraaserin kuljettamista kannattaa harkita huolellisesti. Lisäksi monissa majoituspaikoissa on tarjolla noin viisimetrisiä veneitä, joilla pärjää erinomaisesti.
Kalapaikat ovat lähellä mannerta
Hammaruddan alue on sikäli mielenkiintoinen paikka, että keväisin ja syksyisin kalat löytyvät suunnilleen samoilta paikoilta. Saaristovyöhyke mantereen ja avomeren välissä on niin kapea, että kalat liikkuvat joko kiinni matereessa tai saaristoyöhykkeellä. Mantereessa kiinni olevat paikat ovat joissain tilanteessa avomerta vasten, ja enimmillään mantereelta avomerelle on matkaa vain kilometri, korkeintaan kaksi. Väliin mahtuu yleensä muutama saari. Näistä olosuhteista johtuen kalat liikkuvat avomeren ja mantereen välillä nopeasti, ja suuret ryntäykset ottipaikoille ovat aivan yhtä nopeita, kuin poistuminen avomeren reunaan. Yleensä nopea liikkeet ajoittuvat kalastuskauden alkuun lokakuulle- tai loppuun toukokuulle.
Keväällä matalista lahdista
Kevätkalastuksen käynnistyessä maaliskuun lopulla tavoittaa kalat aivan mantereen kupeesta sekä nopeasti lämpenevistä sisälahdista. Hauet oleskelevat samoilla alueilla, joten perukkeen solmiminen hauen hampaita kestävästä materiaalista ei ole ollenkaan ylimitoitettu toimenpide. Kirkkaassa vedessä auringonpaisteella kala on hyvin arka ja päiväsaikaan kannattaa hakea lahtivesiä, jotka ovat hieman sameampia. Jos kalastaa kirkkaalla auringonpaisteella, kannattaa liikkua alueilla, joissa vettä on yli näkösyvyyden verran. Uistellessa myös pienet plaanaajat ovat oiva apuväline.
Kalapaikat idästä länteen
Hammarudda kortin kalastusalue sijoittuu Maarianhaminasta länteen kohti Eckeröä. Alueella on paljon potentiaalisia paikkoja, mutta listaan oheen kohteista, joista olen itse tavoittanut kaloja. Olen listannut oheen paikat, jotka toimivat nimenomaan kylmän veden aikaan, jääpeitteen molemmin puolin.
Hammaruddan alueella laivasatamasta länteen sijaitsee ns. Möckelön-lahti, Gregersön pohjoispuolella. Iso lahtialue kannattaa kalastaa kokonaisuudessaan, vaikkakin lahden nopeasti lämpenevä eteläosa on etenkin kevätkalastuksessa antanut parhaiten tapahtumia. Kalan saattaa myös tavoittaa jopa aivan lahden keskeltä, ja kolmen- neljän metrin syvyysalue toimii parhaiten uistellessa. Heittokalastettaessa haukien kansoittamassa lahdessa ei kalasteta yksittäisiä kohteita kuten kiviä tai rakkoleväpuskia, vaan heitetään uistinta ympäri lahtea. Kalastustapa kysyy uskoa, mutta palkitsee usein runsaasti. Tyypillistä on että useamman hauen jälkeen tavoitetaan meritaimen. Aktiiviset hauet ovat saaneet leuoilleen eivätkä häiritse enää kalastusta.
Bursfjärden
Seuraava kevätalue tuottoisa on Bursfjärden, Möckelöstä luoteeseen. Lahtialueen länsireuna on ollut erittäin hyvä ja mahdollisuudet hauen koukuttamiseen samalla ovat paremmat kuin hyvät. Kalastustapa on sama kuin Möckelön lahdessa. Kalastetaan keskellä lahtea aivan pohjanäkyvyyden rajoilla. Näillä alueilla vettä on noin kaksi metriä. Jos haluaa kalastaa rantoja, kannattaa kokeilla niitä reunoja jotka syvenevät nopeasti. Kokemukseni mukaan kalat uivat ympäri lahtea ja parhaiten ne saa hassutettua uistimeen silloin kun uistin on nimenomaan syvän ja matalan rajalla. Bursfjärden on ollut myös uistelijoiden suosiossa. Keskeltä lahtea, neljä- viiden metrin syvyysalueelta on ajoittain tavoitettu erittäin hyvin kaloja. Vaikka Bursfjärden on kevät kalastuksessa erinomainen, kannattaa myös talvella uhrata sinne kalastustehoja. Lahdessa voi onnistua erinomaisesti, etenkin jos vesi on korkealla.
Bursund
Reitti Bursfjädenille ja ulos sieltä menee Bursundin kautta, joka on antanut hienoja kaloja erityisesti uistelemalla. Rannalla seisova yksittäinen koivu on legendaarisen kalastusoppaan Kalle Petterssonin hotspot. Kallen mukaan keväällä lämmin vesi virtaa keväällä lahdesta ulos ja houkuttelee kaloja. Voimakkaan virtauksen aikana voi nähdä kuinka kylmä vesi virtaa salmen itäreunaa sisälle lahteen, ja sameampi lämmin vesi tulee länsireunaa pitkin pois.
Burvardsviken
Burskatanin länsipuolella on Burvardsviken, josta löytää kaloja läpi kalastuskauden. Burvadsviken on kivikkoista rakkoleväpohjaa ja kuin suoraan meritaimenen kalastajan oppikirjasta. Alueen pystyy hyvin kalastamaan myös rannalta, eikä kalastajan tarvitse välttämättä kahlata rantakiviä pidemmälle. Aluetta voi myös uistella, mutta se on melkoisen pitkälle suhteellisen matalaa.
Hamnäsviken
Burvardsvikenin länsipuolella sijaitsee Hamnäsnsviken, joka on etenkin kalastusopas Ulf Rundbergin suosiossa. Hamnäsvikenin erikoisuus on hiekkapohja leopardikuvioineen, joten keväällä rantojen hieman lämmettyä meritaimen viihtyy siellä erinomaisesti. Myös syksyllä ja talvella lahti kerää ruokailevia täpläkylkiä. Hamnäsviken on myös suhteellisen matala, joten uistellessa kannattaa olla varovainen, ja tarjoilla uistimet lähelle rantaa pikkuplaanaajan avustuksella.
Gottbysund- Kråkören
Edelleen länteen mentäessä kannattaa kalastaa Gottbysundin reunat ja Kråkörenin ympäristö. Erityisesti pohjoisen puoleisilla tuulilla keväällä kalan tavoittaa Hamnörsvikenin ja Marsängsvikenin ympäristöstä. Saariston sisältä Kråkörsfjärdeniltä virtaava lämmin vesi liikuttelee kaloja mukanaan. Salmipaikkoja kannattaa kiertää myös uistellen.
Gottbysund
Etenkin keväällä ja talvella taimenen löytää myös Gottbysundin perukoilta, aivan lahden pohjalta. Kapea ja matala lahti kannattaa kalastaa koko matkalta erityisesti keväällä. Aurinkoisella ilmalla vesien lämmetessä taimen saattaa nousta laumoina lahteen syönnöstämään.
Yksi koko alueen hotspoteista on legendaarinen Stenräven, pari kilometriä Marsängsvikenistä pohjoiseen. Stenrävenin kivikko muodostaan laguunin, jonka pohjalle lämmin vesi kerääntyy. Paikka on sikäli erikoinen, että sieltä tapaa meritaimenia joskus laumoittain, jolloin säpinää riittää. Stenräven on myös kalastettavissa rannalta, etenkin jos pystyy kahlaamaan pienen salmen yli. Kapea laguuni ei mahdollista uistelua, joten heittokalastus jää taimenen tavoittelijalle ainoaksi vaihtoehdoksi.
Vesien lämmettyä
Lämpimämmän veden aikaan toukokuussa ja loka- marraskuussa kalat eivät välttämättä ole aivan mantereessa kiinni, vaan niitä kannattaa tavoitella heti ensimmäisten saarten rannoista. Poikkeuksena ovat paikat, jotka ovat suoraan avomerta vasten, kuten Langneskär ja Stenräven. Erityisesti kannattaa kokeilla Pepparnin ja Pepparsgrudendin salmi, nimenomaan Pepparsgrundetin puolelta ja salmialue Bogskärin luoteispuolelta. Myös saarilinjan ulommaiset kärjet, kuten Österkläpp, Lågskär ja Lilla Skivgrund ovat antaneet kaloja. Kun kalastus siirtyy saaristovyöhykkeelle, tarjoaa se nimenomaan uisteluun parhaat olosuhteet.
Hammarudda- majoituspaikat
Olen listannut oheen Hammaruddan hyviksi havaittuja majoituspaikkoja. Valinnan kriteereinä on ollut sijainti, hyvä majoituksen taso, satama ja käytettävissä olevat veneet. En ole listannut yhteystietoja, koska ne löytyvät erinomaisesti internetistä.
Rundbergs stugor- Möskatan
Ulf Rundbergin mökkikylä on Ahvenanmaan meritaimen mekan keskiössä. Mökit ovat tasoltaan hyviä, vuodepaikkoja on 4-8/ mökki. Erityisenä plussana on suojaisa satama, jossa on oma erittäin hyvä veneenlaskupaikka. Uffen veneet ovat paikallisen keskitason yläpuolella ja noin viisimetriset veneet ovat varustettu yleensä kahdenkymmenen hevosvoiman moottoreilla. Niillä pystyy liikkumaan kalastusalueen laidalta toiselle riittävän ripeästi, jotta kalastus on tehokasta. Kaiken lisäksi Uffelta saa ajankohtaisia vinkkejä viimeaikojen tapahtumista ja niiden avulla pystyy suunnistamaan suoraan potentiaalisille kalapaikoille. Rundbergs stugor sijaitsee Möskatassa, keskellä Hammarudda- kortin kalastusaluetta. Uffen kanssa on keskusteltava ruotsiksi tai englanniksi.
Ekströms stugor- Gottbysund
Ekströmillä on tarjolla huippuluokan mökit. Isoimmat hirsirakenteiset talot tarjoavat vuodepaikkoja jopa kymmenelle hengelle ja niissä on myös oma sauna. Satama on suojainen ja siellä on oma hiekkaluiska. Ekströmin veneet ovat myös paikallisen keskitason yläpuolella ja varustettuna 15-20 hevosvoiman moottoreilla. Mökkikylän satama on lahden pohjukassa, joten se ei keväällä vapaudu jäistä yhtä nopeasti kuin esimerkiksi Rundbergs stugorin satama. Muutoin sijainti on erinomainen ja sieltä tavoittaa kätevästi Ahvenanmaan parhaat meritaimenpaikat. Eksrtröms stugor oli vuosia Trolling träffien satamana ja ainoana punnituspaikkana. Mökkiemäntä Pia Ekström puhuu ainoastaan ruotsia.
Talvitaimen
Joulukuussa saattaa olla jo lumi maassa, mutta meritaimenen kalastus käy kuumimmillaan. Joulu- ja tammikuu ovat säiden salliessa erinomaisia kalastuskuukausia, koska meritaimenet ovat rantautuneet sankoin joukoin Maarianhaminan, Hammaruddan ja Eckerön rannoille. Pyyntipaikat ovat hyvin samoja, kuin heti jäiden lähdettyä keväällä. Täytyy vain muistaa kylmän veden vaatimukset ja yrittää löytää nimenomaan rauhallisempia, saarten taakse suojaan jääneitä kalastusalueita. Myös ns. ”haukilahdet” kannattaa pommittaa, koska nousuvedellä meritaimen nousee suojaisiin lahtiin ruokailemaan. Monet ovat sitä mieltä että talvella nimenomaan rannalta kalastus on tuottoisampaa. Ainakin kalan saamiseen on hyvät mahdollisuudet, koska rannalta kalastettavat paikat kuten Stenräven, Hamnäsviken ja Burvardsviken keräävät hyvin kaloja. Myös lahtien välistä pistävät niemet ovat hyviä paikkoja, etenkin silloin jos kalastettava alue jää suojan puolelle. Vaikka pakkaset olisivat jäädyttäneet alueen lahtivedet, ja samalla osan luiskista, pystyy veneen laskemaan kätevästi Maarianhaminan kalasataman luiskalta, joka pysyy pitkään auki laivasataman laivaliikenteen ansiosta. Kalasatama löytyy osoitteesta Fiskehamnsvägen 22, Mariehamn.
Käringsundin kalapaikat
Tom Berg | helmi 9, 2017 | hauki, heittokalastus, kalastuspaikat, meri, taimen
Käringsund Eckerössä tarjoaa kalastuspaikkoja ympäri vuoden. Tavoitettavissa ovat tyypilliset petokalat, kuten
hauki, ahven ja meritaimen. Erityisesti meritaimenen kalastukseen alueella on erinomaiset puitteet,
kalastitpa veneestä tai rannalta.
Käringsund kanava- etelä
Käringsundin kanavan etelänpuoleinen alue tarjoaa monipuolisia kalastusmahdollisuuksia ympäri vuoden.
Alue on erittäin suojainen, ja kalastettavissa kovillakin tuulilla.
Meritaimen talvehtii lahden suojassa, joten se on tavoitettavissa Joulukuusta koko talven ja kevään aina huhtikuun loppuun saakka. Parhaita paikkoja meritaimenen kalastukseen on Käringsundin mökkikylän ranta hotellilta aina kalastajan majoihin saakka. Myös pienen saaren ympärys kannattaa kalastaa. Kanava-alue on myös meritaimenen suosiossa, ja matala ränni voi olla tuottelias erityisesti synkällä kelillä
Haukea alueella on satunnaisesti läpi vuoden. Parhaat kokemukset ahvenesta olen saannut heinäkuussa. Silloin paras paikka oli avomereltä sisään tuleva salmi, ja erityisesti salmen sisäpuoli, kahden pikku luodon molemmin puolin.
Käringsund kanava- pohjoinen
Käringsundin kanavan pohjoisen puoleinen lahtialue on Eckerön parhaita meritaimenipaikkoja. Paikka kerää meritaimenta erityisesti kylmän veden aikaan talvella ja keväällä. Parhaiten olen kaloja löytänyt lahden länsireunalta, loivalta ranta-alueelta aivan kanavan suulta lähtien. Samoilla sijoilla viihtyvät satunnaisesti myös hauet. Keväisin taimenlaumat eivät ole harvinaisuuksia, joten kalan löydyttyä paikalla kannattaa kalastaa pidempään, ja palata sinne myöhemmin uudestaan. Kokemus on osoittanut että sinne ei eksy yksinäisiä vaeltajia. Kanavan pohjoispuolen pystyy helposti myös kalastamaan rannalta.
Nabbfjärden
Kanavasta edelleen pohjoiseen on Nabbfjärden jonka reunoilla on kaksi selvästi kuumaa paikkaa. Ensimmäinen on Västänholmenin ja Östanholmenin välinen lahtialue, jonka kaislikosta yleensä löytää muutaman hauen. Kaislikosta olen saanut myös meritaimenia. Toinen paikka on Näbbjärdenin luoteiskulmassa oleva karikkoalue Flythällärnan pohjoispuolella. Alueen kaislikosta ja kivikoista saattaa löytää helposti yli kymmenen haukea, etenkin talvella ja keväällä.
Yksi alueen erinomaisista meritaimenpaikoista on Långön pohjoiskärki. Alue on ollut hyvä erityisesti loppusyksyllä, loka- marraskuussa, kun ensimmäiset meritaimenlaumat rantautuvat. Kalastettava alue ei ole kovin iso, mutta silti se kerää kaloja useamman lauman yksilöissä.
Brännskärsviken
Käringsundin mökkikylän lahdesta länteen on Brännskärsvikenin lahti, joka kerää meritaimenta keväällä heti sen jälkeen, kun kalat vaeltavat ulos sisälahdista. Ajankohta on yleensä huhtikuussa. Meritaimenta paikalta voi saada koko toukokuun, ja joskus myös kesäkuun alkuun saakka. Kalat rantautuvat sinne uudestaan syksyllä ensimmäisten laumojen kanssa, loka-marraskuun taitteessa.
Västerön eteläkärki- Rödklopp/Luraskatan
Kahden niemen väliin jää iso hiekkaranta, jonka edustalta kannattaa tavoitella meritaimenta loppusyksystä, talvella ja keväällä. Ranta on pitkälle matala, ja kala on usein aivan matalassa.
Iso hiekkalahti Berghamnin sataman eteläpuolella, jossa saattaa olla ajoittain taimenlauma. Alueen hiekkapohja kerää kolmipiikkiä ja tuulenkalaa. On antanut kaloja loppusyksystä, mutta kannattaa kalastaa myös talvella ja keväällä. Paikan hotspot löytyy lahden keskellä olevan luodon molemmin puolin.
Holmviken
Pitkulainen lahti Nabbfjärdistä koiliseen, Holmskatan itäpuolella. Holmviken on alueen ainoa todellinen suurhaukipaikka. Matala ja lämmin lahti, joka kerää haukia ainakin keväisin, mutta on varmasti kokeilemisen arvoinen paikka myös syksyllä ja talvella. Tuottoisin paikka on ollut lahden länsireuna. Uskoisin että paikalla on kalaa myös alkusyksystä. Silloin kannattaa kalastaa koko länsireuna aivan niemen kärjestä lähtien.
Jos haluat tavoitella meritaimenta rannalta, löytyvät Ahvenanmaan parhaat rannalta kalastuspaikat Eckerön eteläkärjestä Styringsuddenin ja Långnabbanin väliltä. Parhaisiin paikkoihin pääsee autolla aivan lähelle. Rannat ovat pitkälle matalia, ja suhteellisen helposti kahlattavissa.
Ottivieheet:
Meritaimenelle suosin Vickeä ja JK-uistinta sekä Kuusamon uistimen tundraa. Värit vaihtelevat huomattavasti päivien ja tilanteen mukaan. Hauen kalastuksessa suosikkejani ovat Stormin suspi ja jerkit.
Tämän artikkelin kalapaikkatiedot on kirjoittaja itse kerännyt vuosien varrella tai kuullut paikallisilta kalastusoppailta.
Itse olen majoittunut Käringsundin mökkikylässä. Mökit ovat hyvätasoisia ja ranta laitureineen vieressä. Myös hyvä veneenlaskupaikka löytyy parin sadan metrin päästä.